Antek i Francek we Warszawie
Antek i Francek mieli ważne sprawy
Czabyło jechać do Warszawy.
Bo Antkowi spodobała sie jedna frela
Co jom spotkoł na odpuście w niedziela.
Maryjka była fest szwarno i miyszkała w Radlinie
Umowiyli sie za tydziyń w kinie.
Jak to siostra Antkowa usłyszała
Zaroz mu tak padała :
„ Jak chcesz lotać za takimi szwarnymi dziołchami
Musisz kaj jechać za nowymi lontami
Wszyski galoty co mosz ,na rzici majom łaty
Zaroz widać że som erbowane od taty.
Najlepszy cwiter mosz sprany i ryszawy
Zbiyrej sie i jedż na zakupy do Warszawy.
Tam w Warszawie majom sklepy fyrmowe
Kupisz se wszysko jak na ciebie gotowe.
Tak mu przikozała
Bo na modzie dobrze sie znała.
Głowa mu tym tak suszyła
Aż sie miarka przepełniyła.
Musioł ji prziznać Antek już durch pofyrtany
Na tako wielko rajza wcale nie narychtowany.
Ale fest chcioł iść z Marykom do kina
I chodzić na zolyty do Radlina.
Napisoł esemesa Franckowi”jutro do Warszawy jadymy
Nowe lonty mi kupujymy.”
We Warszawie koło Dworca Cyntralnego znejdli budka z hot-dogami
Rostomańtym jedzyniym i hamburgerami.
„Dejcie mi; padoł Antek żymła i konsek wosztu zymftym pomazanego
I flaszka zeltru do tego.”
Sprzedowaczka gymba otworzyła i flot oczami zamrugała
Potym grzecznie mu tak padała :
„Przepraszam ; domagam sie powtórzenia
Gdyż nie zrozumiałam zamówienia”
Antek zamówiył jeszcze roz polskimi słowami
A przi tym fest pomogoł se rynkami i nogami.
Ogromnie sie nerwowoł i był cały spocony
Aż dostoł co chcioł -teraz był rod i zadowolony.
Francek chcioł kartofelsalat z dwiyma oplerkami
Jak zamawioł też pomogoł se rynkami i nogami.
Potym Warszawa zwiydzali , robiyli se zdjyncia
Kaj szukać fyrmowego sklepu ,ni mieli pojyncia.
Aż ujrzeli tabula kaj pisało : „Pasaż handlowy”
Tam wleźli i znejdli sklep z lontami, fyrmowy.
Sklep był wielki ,bogaty szło tam kupić huty spodnioki i ancugi
Dziwowali sie tymu synki -jak jedyn tak i drugi.
Wszyski chłopy co tam sprzedowały były pod bindrami
Lotały tam i nazot z rostomańtymi towarami.
Karlusy zaszły ku jednymu co też wybindrowany stoł za ladom
I pomogoł kupokom fachowom radom.
Antek mu padoł rod i uśmiychnyty
„Poczebuja nowe galoty bo byda chodziył na zolyty.
Ku tymu też kupia bronotno jakla-tako sztrykowano na mie, miarowo
Westa skorzanno też chciołbych mieć nowo.
Fusekle ,cwiter, mantel i nic już wiyncy
Bo sie boja że mi braknie piniyndzy.
Chłop – tyn pod bindrym jak tako litanijo usłyszoł
Zdymbioł, zbaranioł i aż się zmiyszoł.
„Aaależ panowie o tym żebym cokolwiek zrozumiał nie ma mowy
Wyjątkowo dla panów ten sklep jest samoobsługowy.
Uprzejmie zapraszam czujcie sie panowie jak u siebie w domu
Proszę wybierać co tylko chcecie nie wadząc nikomu.”
Antek sie radowoł, lotoł miyndzy rygałami
Przekopowoł sztaple ze spodniokami i galotami.
Oglondoł cwitry i westy te co na hołdach leżały
I te co na biglach ; na żerdkach wisiały.
Wybiyroł dlo siebie najpiykniejsze okazy
Był przebleczony ze szesnoście razy.
Zwyrtoł sie przed zdżadłym na wszyski strony
Tela oblyczkow tam było że aż był potracony.
Francek czekoł na niego ciyrpliwie
A nikedy doradzoł mu życzliwie.
Jak już Antek mioł wszysko przibleczone i obrane
Zapłaciył ; a tyn pod bindrym doł mu to piyknie spakowane
W doma pokazowoł wszyskim co kupiył-chyba z godzina
Siostra Gynia mu padała-”teraz możesz iść ze szwarnom dziołchom do kina.”
Marietta Nikel
szl_Latn pol_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn mos_Latn szl_Latn szl_Latn pol_Latn pol_Latn pol_Latn szl_Latn pol_Latn pol_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn bos_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn pol_Latn pol_Latn pol_Latn pol_Latn szl_Latn szl_Latn szl_Latn szl_Latn pol_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn mri_Latn